Sorsi jgħidu lil dan is-sit illi Yorgen Fenech qed jgħid li Keith Schembri huwa l-mandant, imma jinsistu wkoll illi biddel il-verżjoni tal-istorja diversi drabi Hekk kif reġa' jinsab taħt arrest, Yorgen Fenech jidher illi qed jinsisti mal-Pulizija li Keith Schembri, eks Chief of Staff fl-Uffiċċju tal-Prim Ministru, huwa l-mandant fil-qtil ta' Daphne Caruana Galizia. Minkejja din l-informazzjoni dannuża, is-sorsi tal-illum.com.mt qalu li l-pulizija qed isibu diffikultà biex jemmnu l-verżjoni ta' Yorgen Fenech li qed jikxef dawn l-istess dettalji. Sorsi li tkellmu ma' dan is-sit sostnew illi Fenech, negozjant u sid ta' 17 Black, biddel il-verżjoni tal-istorja xi drabi filwaqt li jidher illi l-istorja li qed jagħti dwar Keith Schembri mhux dejjem qed tkun korraborata. Keith Schembri rriżenja lbieraħ wara pressjoni mill-Gvern, b'mod speċjali minn diversi Deputati tal-Gvern waqt laqgħa taħraq tal-Kabinett. L-aktar voċiferu kien il-Ministru Evarsit Bartolo, l-ewwel li talab għar-riżenja ta' Keith Schembri u l-eks Ministru Konrad Mizzi fl-pubbliku. Id-diċeriji u l-istejjer li Schembri kien parti mill-assasinju ta' Daphne Caruana Galizia ilhom iduru mill-bieraħ, bid-Deputat Nazzjonalista Jason Azzopardi saħansitra jgħid li Schembri kien wieħed minn dawk li ħallas biex tinqatel il-ġurnalista f'Ottubru 2017 .